Kolmen pojan porukka kiristi pienemmiltä ratamaksua Tampereen SuperPark-sisäaktiviteettipuistossa.

Tamperelaisen Vesa Suolahden ääni kiihtyy vieläkin, kun hän kertoo viime sunnuntain tapahtumista Tampereen Särkänniemen alueella. Entisen delfinaarion tiloissa toimii sisäaktiviteettipuisto SuperPark.

Vesa Suolahti vei 12-vuotiaan poikansa Henrikin tutustumaan uuteen paikkaan. Hänelle selvisi, että poika oli joutunut kiristyksen uhriksi. Kolmen hengen poikakopla oli vaatinut Henrikiltä sisäaktiviteettipuistossa ”läpimenomaksua”.

Välikohtaus sattui, kun Henrik kokeili yksinään nopeusrataa. Vesa Suolahti jäi odottelemaan poikaa ja ihmetteli, että oudon kauan kestää ratasuoritus.

– Henrik tuli eikä sanonut ensin mitään. Sitten hän sanoi, että tuolla oli tyyppejä, jotka pyysivät läpimenomaksua. Pojat olivat sanoneet, että sinä et muuten mene tätä rataa.

Henrik arveli, että pojat olivat kasiluokalta. Hän kertoi isälleen, että poikaporukka oli pyytänyt viiden euron maksua.

– Henrik ilmoitti pojille, ettei hänellä ole rahaa. Kun hän jatkoi rataa, hän sai jalasta päähän.

Vesa Suolahti lähti jäljittämään poikaporukkaa. Hän kuuli, kun yksi pojista sanoi, ettei tuolla pojalla ollut kuin 60 senttiä. Siitä saattoi päätellä, että pojat olivat saaneet jo jonkun ryöstettyä.

– Alkoi pulssi kohota, kun selvisi, että yli 170-senttiset jätkänroikaleet ryöstävät pikkukakaroita. Yksi pojista, joka osoittautui ryhmän päälliköksi, rupesi länkyttämään, ettei laki kiellä kerjäämistä. Sanoin, että tämä on kaukana kerjäämistä. Tämä on kiristämistä ja ryöstämistä.

Vesa Suolahden vastaan tuli SuperParkin henkilökunnan edustaja. Hän kertoi, mitä oli tapahtunut.

Poikakopla kurkki aidan takana. Heidän päänsä näkyivät.

– Näytin poikia ja henkilökunnan edustaja sanoi, että ai nuo tuolla. Hän tunnisti pojat ja sanoi, että nämä ovat meidän kausareita.

Selvisi, että pojat olivat kausikortin lunastaneita.

Vesa Suolahti ajatteli, että henkilökunnan edustaja varmaan antaa pojille palautetta ja vaikka määräaikaisen porttikiellon.

Näin ei käynyt. Kun Vesa Suolahti teki poikansa kanssa lähtöä, yksi pojista tuli heitä vastaan.

– Jannu virnuili siinä. Tilanne olikin hoidettu Superparkissa sillä tavalla. Olisin odottanut, että pojille olisi annettu joku jäähytyyppinen systeemi.

Vesa Suolahti ajatteli, ettei tule mitään, jos pienet lapset joutuvat elämään pelossa ja isot pojat kiristävät. Hän kirjoitti asiasta Facebook-seinälleen.

Kirjoitus tuotti tulosta. Vesa Suolahden ja Henrikin kokemus saivat julkisuutta. SuperParkin edustaja otti heihin yhteyttä ja valitteli tapahtumaa.

Murrosikäisten poikien kiristyksestä Särkänniemen SuperParkissa kertoi ensin Aamulehti.

Kolmen kopla tiedossa

SuperParkin puistonjohtaja Marika Räihä kertoo IS:lle, että selvitystyö on käynnissä. SuperParkin tiedossa on kolme tekijää.

– On tarkoitus tavata nuoria ja heidän vanhempiaan. Selvitetään, mitä on tapahtunut.

Räihä sanoo, että SuperParkilta on tapahtunut virhearviointi. SuperPark ei heti ottanut nuorten vanhempiin yhteyttä tai poistanut kiusaajapoikia puistosta.

– Olemme tosi tiukkoja kiusaamisen kanssa, nuoria kasvatetaan joka päivä erinäisissä asioissa. Milloin se on sitä, etteivät nuoret noudata sääntöjä esimerkiksi kypärän päässä pitämisessä. Joskus ne ovat kiusaamisia ja olemme olleet vanhempiin yhteydessä.

Artikkelia tarkennettu 8.2.2017 kello 11.11. Kyseessä siis Särkänniemen Superpark, joka toimii Särkänniemen alueella mutta on oma, erillinen yhtiönsä.